26/05/2016 | Administración LocalMunicipal
Santiago de Compostela
Auditorio de Galicia
Bases da convocatoria para a provisión do posto de dirección-xerencia do Auditorio de Galicia

INFORME-PROPOSTA DA CONCELLEIRA DELEGADA DE ACCIÓN CULTURAL Remítese á Xunta de Goberno local a proposta de bases da convocatoria para a provisión do posto de dirección-xerencia do Auditorio de Galicia, para o seu coñecemento e aprobación. BASES DA CONVOCATORIA PARA A PROVISIÓN DO POSTO DE DIRECCIÓN-XERENCIA DO AUDITORIO DE GALICIA LIMIAR O Auditorio de Galicia é unha entidade de dereito público e personalidade xurídica propia que, baixo a forma de organismo autónomo local de carácter administrativo, ten a encomenda de conducir a actividade cultural do Concello de Santiago de Compostela, para o que se adscribiu á Concellaría de Acción Cultural. No último cuarto de século, o Auditorio de Galicia contribuíu decisivamente a consolidar a oferta cultural da capital de Galicia, desenvolvendo actividades e eventos de diversa natureza como: a) A execución dos programas de actividades culturais e artísticas, en particular os de maior relevancia nos campos da música, a ópera, a danza e o teatro. b) A organización de congresos, exposicións, conferencias, coloquios, cursos e seminarios relacionados coa cultura e as artes. c) A celebración de eventos como premios, festivais, conmemoracións ou presentacións. d) A elaboración, produción, edición e distribución de publicacións de diverso formato de carácter cultural e artístico. e) A organización, elaboración e desenvolvemento de programas educativos, así como de obradoiros e seminarios de formación técnica na cultura e nas artes. f) O fomento da produción artística a través do encargo de proxectos e/ou a cesión de espazos e medios. g) A protección e difusión do patrimonio histórico, cultural e artístico de Galicia. h) A promoción nacional e internacional de Santiago de Compostela, nomeadamente como destino turístico cultural. i) O asesoramento en materia cultural e artística. A experiencia acumulada durante estes anos xúntase hoxe ás novas demandas sociais no ámbito da cultura e das artes escénicas na forma de retos de funcionamento aos que a actual Administración municipal quere satisfacer, e que son:  Afondar na transparencia e democratización do seu funcionamento.  Abrir a programación do centro á participación cidadá.  Coordinar a programación do Auditorio coa do resto de institucións e entidades culturais da cidade e da área urbana.  Incrementar o patrocinio e a busca de financiamento de proxectos no marco da Unión Europea.  Colaborar activamente con outras entidades públicas e privadas do mundo da cultura e das artes escénicas.  Promover e manter unha relación institucional prioritaria e permanente de colaboración coa Universidade de Santiago de Compostela nos ámbitos de interese mutuo.  Impulsar redes e circuítos culturais e artísticos de ámbito internacional, con especial atención ao mundo de fala portuguesa.  Potenciar e promover as industrias culturais e creativas, en especial as de ámbito local e rexional.  Investigar e innovar no eido das artes e da cultura, desenvolvendo laboratorios de creación e experimentación. Con iso pretendemos consolidar as tres principais fortalezas de Santiago de Compostela como centro cultural: o feito de ser unha das cidades con maior gasto en investimentos culturais por habitante, a proxección internacional de Compostela derivada da súa condición como Patrimonio da Humanidade e a condición de capital dunha nación cunha rica historia e cultura de seu. A consecución destes obxectivos aconsella convocar un proceso de selección para a provisión do posto de Dirección-Xerencia do Auditorio de Galicia. A convocatoria adopta unha filosofía de publicidade, transparencia, abertura e concorrencia que, en harmonía cos principios de capacidade, mérito e igualdade, garanta a elección da persoa máis adecuada para o posto e a consecución dos obxectivos de organización, desempeño e resultados fixados para a institución. BASES DA CONVOCATORIA 1. OBXECTO. É obxecto da convocatoria o proceso de selección para a provisión do posto de Dirección-Xerencia do Auditorio de Galicia.2. CARACTERÍSTICAS DO POSTO. As funcións da Dirección-Xerencia son as que enumera o artigo 12 dos Estatutos do Auditorio de Galicia, que aquel órgano asumirá no marco dos obxectivos que para o ente sinalou o limiar destas bases. Ademais do anterior serán funcións da Dirección-Xerencia: 1) Dirixir o Auditorio de Galicia no ámbito artístico, económico e administrativo.2) Executar o Plano de actuación que se aprobe.3) Participar activamente na elaboración, e dirixir e coordinar a programación anual do Auditorio.4) Dirixir a actividade diaria dos proxectos, programas e actividades.5) Coordinar as reunións dos órganos de dirección, así como as relacións co goberno municipal e outras institucións da cidade.6) Informar aos órganos de dirección dos aspectos que incidan no desenvolvemento dos obxectivos marcados e da execución da programación.7) Elaborar con periodicidade anual un informe sobre o desempeño e perspectivas do Auditorio de Galicia, que inclúa unha previsión plausible das necesidades de recursos humanos e materiais, así como unha avaliación do grao de cumprimento dos obxectivos estratéxicos e eventualmente as orientacións para modificalos ou reconducilos.8) Planificar o traballo e a organización do persoal do Auditorio de Galicia.9) Elaborar os orzamentos de funcionamento e controlar a súa execución.10) Supervisar o funcionamento xeral do Auditorio, en particular a contratación e os gastos de actividades e de servizos xerais: seguranza, limpeza, subministracións e mantemento.3. RÉXIME XURÍDICO DO POSTO E RETRIBUCIÓN. A Dirección-Xerencia do Auditorio de Galicia ten a condición de órgano directivo de conformidade co artigo 130.2 da Lei 7/1985, do 2 de abril, de bases de réxime local, e o seu nomeamento e cese compételle á Xunta de Goberno Local do Concello de Santiago de Compostela. A remuneración do posto vén determinada pola relación de postos de traballo do Auditorio de Galicia, na que figura encadrado no grupo A1 e co nivel 30, cunha retribución bruta anual de 63.238,32 euros. O desempeño do posto de Dirección-Xerencia está suxeito ao réxime de incompatibilidades derivado da Lei 53/1984, do 26 de decembro, e a normativa que a desenvolve e/ou complemente.4. REQUISITOS ESIXIDOS. Serán requisitos indispensables para concorrer á convocatoria: a) Os xerais previstos no artigo 56 e seguintes do Real Decreto Lexislativo 5/2015, de 30 de outubro, do Estatuto básico do empregado público. b) Ser funcionario de carreira ou laboral ao servizo das administracións públicas, ou profesional do sector privado, titulados superiores nos dous casos. c) Ter unha experiencia mínima de cinco anos na dirección ou xestión de centros culturais e/ou artísticos de titularidade pública ou privada. d) Dominio dos idiomas galego, español e inglés a nivel avanzado (orientativamente, o subnivel B2 do Marco común europeo de referencia para as linguas). e) Manifestar expresamente a dispoñibilidade para traballar en horarios diferenciados e días festivos.5. MÉRITOS AVALIABLES. a) Posuír unha segunda titulación universitaria co nivel de licenciatura ou equivalente, especialmente se está relacionada co perfil do posto convocado. b) Acreditar mestrados ou estudos de posgraduación, especialmente os relacionados co perfil do posto convocado. c) Dominio doutros idiomas oficiais na Unión Europea, á parte dos esixidos como requisito para participar na convocatoria. d) Capacidade e experiencia no uso de paquetes ofimáticos e doutras ferramentas informáticas de xestión relacionadas coas funcións do cargo. e) Acreditar coñecementosespecíficos do contexto social, histórico, institucional, económico e cultural de Galicia. f) Experiencia en liderado e dirección de equipos multidisciplinares, especialmente en relación coa dirección e xestión de centros e/ou proxectos culturais e/ou artísticos, e na comunicación e o desenvolvemento de redes de contactos e relacións de colaboración. g) Experiencia na captación de patrocinios e na xestión de fondos europeos. h) Experiencia en modelos de participación e autoxestión cidadá. i) Experiencia en marketing e comunicación social. j) Experiencia en procesos innovadores e de cambio tecnolóxico e social.6. PRESENTACIÓN DE CANDIDATURAS.1. Documentación. As candidaturas deberán presentarse en tres sobres pechados que incluirán a documentación seguinte: a) “Sobre número 1: Requisitos”. Conterá a documentación que acredite de forma fidedignao cumprimento dos requisitos esixidos na base 4 desta convocatoria. Para iso achegaranse certificacións das entidades públicas correspondentes ou copia dos contratos laborais e certificacións de vida laboral no caso de entidades privadas. b) “Sobre número 2: Plano de actuación quinquenal”. Conterá o plano de actuación relativo ao proxecto cultural do Auditorio de Galicia para os 5 anos vindeiros, no que se definan fins, valores e obxectivos así como a estratexia, liñas de actuación e posible programación que se propón desenvolver nos distintos espazos existentes (Auditorio, Teatro Principal, Zona ‘C’ e Sala Agustín Magán) e con relación á Real Filharmonía de Galicia e á Escola de Altos Estudos Musicais (con sé no Auditorio). Para elaborar este Plano de actuación tomaranse como referencias indicativas as consignacións orzamentarias do Auditorio de Galicia nos últimos 4 exercicios, así como a documentación que os servizos técnicos do Auditorio e do Concello poñerán a disposición de todas as persoas interesadas. O Plano de actuación presentarase cando menos nalgún dos dous idiomas oficiais de Galicia e terá unha extensión máxima de 60.000 caracteres, excluídos elementos gráficos ou tabulares, sen que poida superar en calquera caso as 30 páxinas. c) “Sobre número 3: Méritos”. Incluirá o currículo así como os documentos acreditativos dos méritos establecidos na base 5 desta convocatoria. Tocante ao requisito do punto c) da base 4 achegarase tamén unha memoria curricular con formato libre e unha extensión non superior a 6.000 caracteres ou 3 páxinas.2. Presentación. As candidaturas deberanse presentar directamente no rexistro do Auditorio de Galicia (Avda. do Burgo das Nacións s/n, 15705 Santiago de Compostela, A Coruña) ou en calquera das outras formas previstas no artigo 38.4 da Lei 30/1992, de 26 de novembro, de réxime xurídico das administracións públicas e do procedemento administrativo común. Dirixiranse ao Presidente do comité de valoración e incluirán a indicación ‘Proceso de selección para a Dirección-Xerencia do Auditorio de Galicia’. 3. Prazo. O prazo para a presentación das propostas é de un mes a contar desde a publicación desta convocatoria no Boletín Oficial da Provincia da Coruña.4. Publicidade. As bases poderán consultarse nas sedes electrónicas do Auditorio de Galicia e do Concello de Santiago de Compostela. Tamén se difundirá esta convocatoria por medio de anuncios no Diario Oficial de Galicia e en dous xornais de gran circulación, un de ámbito autonómico e outro de ámbito estatal.7. PROCESO DE AVALIACIÓN DAS CANDIDATURAS.1. Comité de avaliación: será o encargado de avaliar as candidaturas presentadas. Estará integrado por cinco membros máis unha secretaría con voz e sen voto, e a súa composición publicarase na sede electrónica do Concello de Santiago de Compostela cunha antelación mínima de cinco días á data na que conclúa o prazo de presentación de candidaturas. Son membros natos deste Comité:  Presidente: D. Martiño Noriega Sánchez, alcalde do Concello de Santiago de Compostela, ou concelleiro/a en quen delegue.  Vicepresidenta: Dna. Branca Novoneyra, concelleira delegada de acción cultural do Concello de Santiago de Compostela, ou concelleiro/a en quen delegue.  Os demais membros do tribunal serán designados pola Alcaldía do Concello de Santiago de Compostela.2. Procedemento. Nunha primeira fase o Comité determinará se as candidaturas presentadas reúnen os requisitos esixidos para participar na convocatoria, de conformidade coa documentación achegada no sobre número 1, e publicará a correspondente lista de persoas admitidas e excluídas con expresión neste último caso da causa da exclusión. Nunha segunda fase, o Comité valorará os planos de actuación incluídos no sobre número 2 das candidaturas admitidas. E, finalmente, avaliaranse os méritos e o currículo achegados no sobre número 3.3. O Comité ponderará os criterios de avaliación dos méritos do plano de actuación, e manterá entrevistas persoais cos cinco participantes admitidos que obtivesen máis puntuación. As entrevistas versarán sobre o currículo, méritos alegados e plano de actuación proposto. A duración máxima de cada entrevista será de 40 minutos. O marco de avaliación dos méritos e do plano de actuación é o seguinte: 1.º) os méritos enumerados nas letras a) a e) do apartado 5 anterior, ata 20 puntos; 2.º) os méritos enumerados nas letras f) a j), ata 30 puntos; 3.º) o plano de actuación, ata 35 puntos; e.4.º) a entrevista, ata 15 puntos.4. O Comité resolverá as cuestións que xurdan durante o proceso de selección aténdose a lexislación e normativa aplicable, adoptando as súas decisións por maioría simple con voto dirimente do presidente en caso de empate.5. O Comité elaborará unha proposta de nomeamento dirixida ao Consello Reitor do Auditorio de Galicia e este, a través do seu Presidente, propoñeralle á Xunta de Goberno do Concello o seu nomeamento.8. AMPLIACIÓN DE INFORMACIÓN. As persoas interesadas poden obter máis información na sede electrónica do Auditorio de Galicia ( http://www.auditoriodegalicia.org/ ) ou a través do correo electrónico subdireccion@auditoriodegalicia. org.9. CONFIDENCIALIDADE. As persoas e institucións públicas que interveñen neste proceso de selección comprometeranse a garantir a absoluta confidencialidade con relación aos datos dos aspirantes e á participación das persoas non admitidas, de xeito que só se publicará o nome da candidatura cuxo nomeamento se propoña.10. PRINCIPIO DE IGUALDADE E NORMATIVA APLICABLE. Esta convocatoria réxese polos principios de igualdade de trato e de oportunidades. E de non discriminación por razón de sexo recollidos na Lei orgánica 3/2007, do 22 de marzo, para a igualdade efectiva de mulleres e homes. No que non estea previsto nestas bases, aplicarase a normativa reguladora do procedemento administrativo común e de acceso ao emprego público. Santiago de Compostela, 12 de maio de 2016. A concelleira delegada de acción cultural Branca Novoneyra